Author: prazenicova
Last saved by: Chvastek

Materiál na rokovanie pre Mestské zastupiteľstvo v Žiline

VŠEOBECNE ZÁVÄZNÉ NARIADENIE MESTA ŽILINA
O SPÔSOBE PRIDEĽOVANIA NÁJOMNÝCH BYTOV S NIŽŠÍM ŠTANDARDOM PRE SOCIÁLNE SLABŠIU VRSTVU OBYVATEĽOV MESTA ŽILINA

Materiál obsahuje: 

1. Návrh na uznesenie
2. Dôvodová správa
3. Materiál

Predkladá: 	

Ing. Viliam Mikuláš,
prednosta mestského úradu

Vypracoval: 

Anna Kozáková,
poverená vedením odboru sociálneho a bytového

V Žiline, dňa 03.04.2008

UZNESENIE  MESTSKÉHO  ZASTUPITEĽSTVA  V  ŽILINE

Uznesenie č.   /2008

Mestské zastupiteľstvo v Žiline

I.	schvaľuje  

1.	Všeobecne záväzné nariadenie mesta Žilina o spôsobe prideľovania nájomných bytov s nižším štandardom pre sociálne slabšiu vrstvu obyvateľov mesta Žilina  

Dôvodová správa

Účelom tohto Všeobecne záväzného nariadenia mesta Žilina je úprava spôsobu prideľovania nájomných bytov s nižším štandardom pre sociálne slabšiu vrstvu obyvateľov mesta Žilina, na výstavbu ktorých budú použité prostriedky zo Štátneho fondu rozvoja bývania a dotácia Ministerstva výstavby a regionálneho rozvoja.

Mestský úrad – odbor sociálny a bytový zabezpečí vedenie samostatnej evidencie žiadateľov o pridelenie nájomného bytu s nižším štandardom. Žiadosti budú evidované po dobu 3 rokov.  

Každý žiadateľ, ktorý bude mať záujem zúčastniť sa prideľovania nájomných bytov s nižším štandardom, bude povinný v stanovenom termíne doložiť všetky potrebné doklady k žiadosti na posúdenie či spĺňa alebo nespĺňa stanovené podmienky k prideleniu nájomného bytu s nižším štandardom. 

Mesačný príjem žiadateľa a osôb s ním bývajúcich, ktorých príjmy sa posudzujú spoločne podľa osobitného predpisu nesmie prevýšiť trojnásobok životného minima platného k 31. decembru predchádzajúceho kalendárneho roka, vypočítaného pre žiadateľa a osoby, ktorých príjmy sa posudzujú spoločne. Mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých príjem poberal. Mesačný príjem posudzovanej rodiny nesmie byť nižší ako životné minimum. 

Odbor sociálny a bytový z kompletných žiadostí zostaví zoznam žiadateľov, ktorý spĺňajú podmienky k prideleniu nájomného bytu s nižším štandardom. Každá žiadosť zo zoznamu žiadateľov, ktorí spĺňajú podmienky k prideleniu nájomného bytu s nižším štandardom sa bude posudzovať individuálne v Sociálnej, bytovej a zdravotnej komisii, ktorá rozhodne, ktorým žiadateľom budú pridelené nájomné byty s nižším štandardom.

Nájomná zmluva bude s nájomcom uzatvorená na dobu určitú, na jeden rok.  Nájomné byty s nižším štandardom sa budú využívať na nájom najmenej počas 30 rokov od vydania kolaudačného rozhodnutia. 

Výška ekonomického nájmu v nájomných bytoch z nižším štandardom je v súlade s Výnosom Ministerstva výstavby a regionálneho rozvoja Slovenskej republiky z 22. decembra 2003 č. V-1/2003 o regulácii cien nájmu bytov stanovená na 1,5 % z obstarávacej ceny bytu, pričom maximálna výška ekonomického nájomného, v zmysle uvedeného výnosu, môže predstavovať 5 % z obstarávacej ceny bytu.

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov vydáva toto všeobecne záväzné  

NARIADENIE

mesta Žilina o spôsobe prideľovania nájomných bytov s nižším štandardom pre sociálne slabšiu vrstvu obyvateľov  mesta Žilina.

č.   /2008

Článok 1
Úvodné ustanovenia

Účelom tohto Všeobecne záväzného nariadenia mesta Žilina je úprava  spôsobu prideľovania nájomných bytov s nižším štandardom pre sociálne slabšiu vrstvu obyvateľov mesta Žilina,   na výstavbu ktorých boli použité prostriedky zo Štátneho fondu rozvoja bývania a dotácia Ministerstva výstavby a regionálneho rozvoja.

Článok 2
Postup pri evidovaní žiadostí o pridelenie nájomného bytu s nižším štandardom

1.	Mestský úrad v Žiline – odbor sociálny a bytový zabezpečí vedenie samostatnej evidencie žiadateľov o pridelenie nájomného bytu s nižším štandardom. Žiadosť o pridelenie nájomného bytu s nižším štandardom občan podáva na predpísanom tlačive na Mestský úrad v Žiline, žiadosť musí byť datovaná, odôvodnená a vlastnoručne podpísaná. 

2.	Žiadosť je evidovaná po dobu troch rokov. Ak žiadateľ do l mesiaca po uplynutí tejto doby neoznámi písomne, že na uvedenej žiadosti trvá, bude táto žiadosť vyradená z evidencie.

3.	Žiadateľ o pridelenie nájomného bytu s nižším štandardom je povinný nahlásiť každú zmenu v žiadosti a v dokladoch pripojených ku žiadosti do 30 dní Mestskému úradu v Žiline odboru sociálnemu a bytovému.

Článok 3
Postup pri spôsobe prideľovania nájomných bytov s nižším štandardom

1.	Mestský úrad v Žiline – odbor sociálny a bytový  pripraví na základe žiadostí a doložených kompletných dokladov k žiadostiam zoznam žiadateľov, ktorí spĺňajú podmienky k prideleniu nájomného bytu s nižším štandardom.  

2.	Každá žiadosť zo zoznamu žiadateľov, ktorí spĺňajú podmienky k prideleniu nájomného bytu s nižším štandardom sa bude posudzovať individuálne v Sociálnej, bytovej a zdravotnej komisii, ktorá rozhodne, ktorým žiadateľom budú pridelené nájomné byty s nižším štandardom.
Článok 4
Podmienky k prideleniu nájomného bytu s nižším štandardom

1.	Žiadateľom o pridelenie nájomného bytu s nižším štandardom môže byť len občan, ktorý dovŕšil 18 rokov veku, alebo nadobudol spôsobilosť na právne úkony uzatvorením manželstva v zmysle osobitných právnych predpisov a má trvalé bydlisko na území mesta Žilina.

2.	K žiadosti o pridelenie nájomného bytu s nižším štandardom  je žiadateľ a osoby, ktorých príjmy sa posudzujú spoločne, povinný po vyzvaní doložiť:
a)	popis súčasnej bytovej situácie,
b)	potvrdenie zamestnávateľa o výške priemerného mesačného príjmu^(1)                         za predchádzajúci kalendárny rok, u samostatne zárobkovo činnej osoby potvrdenie o podaní daňového priznania k dani z príjmov fyzickej osoby za predchádzajúci kalendárny rok, 
c)	ročné zúčtovanie preddavkov na daň z príjmov fyzickej osoby zo závislej činnosti a daňový bonus za predchádzajúci kalendárny rok,
d)	potvrdenie z daňového úradu na účely pridelenia Mestského nájomného bytu,
e)	iný príjem za predchádzajúci kalendárny rok (invalidný dôchodok, starobný dôchodok, sirotský dôchodok, sociálne dávky, dávka v nezamestnanosti, materské, rodičovský príspevok, nemocenské dávky, výživné, prídavok na dieťa, daňový bonus a iné),
f)	čestné vyhlásenie o tom, že žiadateľ, manžel(-ka) a osoby, ktorých príjmy                  sa posudzujú spoločne nie je nájomcom, vlastníkom ani podielovým spoluvlastníkom s výškou podielu presahujúcou ½ družstevného bytu, nájomného bytu, obecného bytu alebo rodinného domu.

3.	Mesačný príjem žiadateľa a osôb s ním bývajúcich, ktorých príjmy sa posudzujú spoločne podľa osobitného predpisu^(2) nesmie prevýšiť trojnásobok životného minima^(3) platného k 31. decembru predchádzajúceho kalendárneho roka, vypočítaného pre žiadateľa a osoby, ktorých príjmy sa posudzujú spoločne. Mesačný príjem sa vypočíta z príjmu^(4) za predchádzajúci kalendárny rok ako podiel tohto príjmu a príslušného počtu mesiacov, počas ktorých príjem poberal. Mesačný príjem posudzovanej rodiny nesmie byť nižší ako životné minimum. 

Článok 5
Povinné náležitosti nájomnej zmluvy^(5)

1.	Nájomná zmluva bude uzavretá na dobu určitú, na jeden rok.

2.	V nájomnej zmluve bude upravené právo nájomcu na opakované uzatvorenie nájmu bytu pri dodržaní podmienok uvedených v nájomnej zmluve a v osobitnom predpise^(6).

Článok 6
Ekonomické nájomné

Výška ekonomického nájmu v nájomných bytoch z nižším štandardom je v súlade s Výnosom Ministerstva výstavby a regionálneho rozvoja Slovenskej republiky z 22. decembra 2003        č. V-1/2003 o regulácii cien nájmu bytov stanovená na 1,5 % z obstarávacej ceny bytu, pričom maximálna výška ekonomického nájomného, v zmysle uvedeného výnosu, môže predstavovať 5 % z obstarávacej ceny bytu.

Článok 7
Predĺženie platnosti nájomnej zmluvy

1.	Odbor sociálny a bytový Mestského úradu v Žiline 2 mesiace pred ukončením nájomného vzťahu písomne vyzve každého nájomcu nájomného bytu s nižším štandardom, aby doložil potrebné doklady k  predĺženiu nájomnej zmluvy.

2.	Po splnení podmienok k prideleniu nájomného bytu s nižším štandardom bude nájomcovi nájomného bytu s nižším štandardom vydaný doklad  k predĺženiu nájomnej zmluve.

Článok 8
Zánik nájmu bytu

1.	Nájom bytu zaniká v zmysle ustanovenia § 710 a § 711 Občianskeho zákonníka. 

2.	Ak dôjde u nájomcu k zmene podmienok, za ktorých bol nájomný byt s nižším štandardom pridelený a nájomca prestane spĺňať kritéria na užívanie nájomného bytu s nižším štandardom z tohto VZN, je povinný túto skutočnosť oznámiť do 30 dní Mestskému úradu v Žiline -  písomnou formou.

3.	V prípade ak nájomca prestane spĺňať podmienky ustanovené v tomto VZN, bude           to dôvod na nepredĺženie nájomného vzťahu.

Článok 9
Osobitné ustanovenia

1.	Nájomné byty s nižším štandardom sa budú využívať na nájom najmenej počas 30 rokov od vydania kolaudačného rozhodnutia. 

2.	V osobitných prípadoch môže o výnimke z tohto VZN pri dodržaní ustanovení príslušných právnych predpisov, rozhodnúť primátor mesta v spolupráci so sociálnou, zdravotnou a bytovou komisiou. 

3.	Mesto Žilina bude vyzývať a informovať žiadateľov o pridelenie nájomného bytu s nižším štandardom formou verejného oznámenia a to tak, že zverejní výzvu                 na doloženie potrebných dokladov k žiadosti o pridelenie nájomného bytu s nižším štandardom na úradnej tabuli mesta, na internetovej stránke a v regionálnych novinách, kde budú konkrétne zverejnené podmienky k prideleniu nájomného bytu s nižším štandardom.

4.	Žiadateľ, ktorý sa chce zúčastniť prideľovania nájomných bytov  s nižším štandardom     je povinný v stanovenom termíne doložiť všetky potrebné doklady k žiadosti o pridelenie nájomného bytu s nižším štandardom. 

Článok 10
Záverečné ustanovenie

1.	Schválené Mestským zastupiteľstvom v Žiline dňa ..... 

2.	Nadobúda účinnosť 15. dňom vyvesenia na úradnej tabuli mesta, t.j. ......

3.	Vyvesené na úradnú tabuľu mesta dňa ........

									Ivan  Harman 
									primátor mesta Žilina   

1)	§ 4 zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov 
2)	§ 3 zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov 
3)	§ 2 zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov 
4)	§ 4 zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov 
5)	§ 685 Občianskeho zákonníka
6)	§ 711 Občianskeho zákonníka.